**METODE TIL FOKUSERING:** PROBLEMTRÆET

Du kan finde flere metoder, som du kan bruge når du faciliterer fokuseringen i metodekataloget.

**Hvad kan metoden bruges til?**

Problemtræet er en simpel måde at dykke ned i det tema I kender i forvejen, og en måde at anskue de udfordringer som temaet indeholder, ud fra flere perspektiver. Med Problemtræet kan I blive mere skarpe på problemets årsager og effekter. Problemtræet udføres som en rammesat brainstorm, hvor netværkets deltagere byder ind med egne perspektiver, antagelser og eksempler fra hverdagen.

**Metoden er velegnet til netværk hvor der er fælles visioner på området.** Hvis netværket indeholder modstridende dagsordener eller potentielle konflikter mellem de deltagende aktører, vil det være en fordel at benytte metoden ”Find drømmen” som er beskrevet forinden denne.

**Hvad skal du bruge for at udføre metoden?**

* Post-its
* Kuglepenne
* Plancher i A1 størrelse, med problemtræet som du kan finde på næste side eller tegne selv

**Hvordan udføres metoden?**

**1. Trin: Identificer problemer**

Netværksdeltagerne oplister alle de problemer de forbinder med netværkstemaet på post-its og placerer dem på træets stamme (f.eks. ungdomsarbejdsløshed eller misbrug). Der kan være flere perspektiver på problemerne, og de problemer som nogen ser, kan andre ikke genkende. Intet er rigtigt eller forkert – det skyldes, at I har forskellige perspektiver og fagligheder, som I ser temaet ud fra.

**2. Trin: Identificer ”kerne-problemet”**

Identificer et ”kerne-problem”, som du skriver midt på stammen af problemet. Dét problem som binder de andre problemer sammen eller på anden vis er centralt for temaet (f.eks. arbejdsløshed blandt unge i Albertslund Kommune). Det kan indebære en række forsøg før I finder frem til den rette formulering af et problem, som alle deltagere kan se sig selv repræsenteret i. Tænk det som et mere overordnet problem. Typisk vil det være dét som dit netværkstema allerede problematiserer.

**3. Trin: Afgør årsager til problemet**

Netværksdeltagerne oplister alle de årsager, som de ser til problemet (f.eks. en mangel på passende vejledning om jobmuligheder i skolen mv.). Årsagerne skrives på post-its og placeres som rødderne på træet.

**4. Trin: Afgør effekter eller konsekvenser som problemet medfører**

Netværksdeltagerne oplister alle de effekter eller konsekvenser, som problemet kan have på post-its (f.eks. ungdomskriminalitet, passivitet, et liv på offentlig forsørgelse). Placer effekter og konsekvenser på træets blade.

**5. Trin: Sammenkæd problemer, årsager og effekter**

Forsøg at arrangere eller sammenkæde årsager og effekter i et hierarki, f.eks. hvordan årsagerne relaterer sig til hinanden og til problemet og hvilke årsager, der kan lede til hvilke effekter.

**6. Trin: Udvælg netværkets fokus eller fokuspunkter**

Når Problemtræet er udfyldt, kan I drøfte, hvilke problemer I synes er vigtigst at løse i netværksarbejdet. Når I har udvalgt specifikke problemer, som I gerne vil arbejde videre med, kan I omformulere problemerne eller udfordringerne til potentialer ved at vende problemet om gennem sætninger såsom ”Hvordan kan vi…”, ”Hvad nu hvis…” og ”Hvordan giver vi lyst til”. Det giver energi og begejstring at anskue problemerne som udviklingsspørgsmål.

****

Konsekvenser

Problem

Årsager

Tegn gerne dit eget problemtræ og forsøg dig med grafisk facilitering på plancher.

**Vil du hellere tale drøm** **og visioner**, kan du gøre træet til et løsnings-træ, ved at udskifte stammens problem med ”drøm”, og tale om konsekvenser af drømmen og årsager, der kan få drømmen til at blive realiseret.

**PROBLEMTRÆET**

Konsekvenser og effekter

Kerneproblemet